Source: http://www.bihon.ro/ultimul-derby-al-anului-trebuie-sa-castigam-acest-meci/1959143
Timestamp: 2019-08-22 04:43:11+00:00

Document:
Ultimul derby al anului | „Trebuie să câştigăm acest meci” - BIHON
Ultimul derby al anului | „Trebuie să câştigăm acest meci”
la	28. decembrie 2017 09:47
CSM CSU Oradea primeşte joi, de la ora 18:00, vizita echipei CSM Steaua EximBank.
După două victorii consecutive, cu BCMU FC Argeş şi Timba Timişoara, baschetbaliştii orădeni ţintesc a treia victorie consecutivă, în partida cu una din favoritele la titlul ediţiei. Meciul are loc la Arena „Antonio Alexe” şi contează pentru etapa a 11-a, ultima din turul primei faze a sezonului regulat.
Întâlnirea se anunţă deosebit de disputată. „Ne aşteaptă un meci dificil, pentru că Steaua este o echipă cu jucători valoroşi şi cu mulţi aruncători buni de la distanţă. Este o formaţie în ascensiune, care va căuta cu siguranţă să se impună. Dar şi noi avem argumentele noastre în faţa lor. Cred că printr-un joc rapid, putem să îi surprindem. Trebuie să câştigăm acest meci, ne dorim foarte mult să legăm trei victorii”, ne-a declarat preşedintele CS Municipal, Şerban Sere.
Oficialul orădean opinează că partida va fi foarte disputată. „Cele două echipe sunt de valori apropiate şi orice mic detaliu va putea să facă diferenţa în acest meci. Va trebui să fim foarte atenţi şi concentraţi sută la sută. Aştept o mobilizare deosebită de la echipă. Jucătorii trebuie să demonstreze că valoarea şi potenţialul lor sunt cu mult peste ceea ce au arătat până acum”, a afirmat Şerban Sere.
Protagonistele meciului de joi sunt vecine în clasamentul Ligii Naţionale. CSM Steaua se află pe locul 4, cu 17 puncte la activ, iar CSM CSU ocupă locul 5, cu 16 puncte. În cazul unei mult-dorite victorii, orădenii şi-ar putea devansa adversara în clasament. În echipa noastră ar putea reintra Bobe Nicolescu, care s-a refăcut după problema medicală cu care s-a confruntat. El s-a antrenat alături de ceilalţi jucători. 21 de meciuri directe au disputat până acum CSM Steaua şi CSM CSU Oradea în Liga Naţională de baschet masculin. Echipa bucureşteană are 12 victorii, în timp ce CSM CSU a câştigat nouă partide. Orădenii mai au însă două victorii în faţa Stelei în ediţia 2015/2016 a Cupa României. Dacă va câştiga joi, echipa noastră va echilibra bilanţul meciurilor directe.
Meciul CSM CSU Oradea – CSM Steaua va fi condus de brigada de arbitri Alexandru Olaru, Mircea Şerban, Sorin Drugău, iar comisar FR Baschet a fost desemnat Doru Vinaşi.
Formaţia orădeană mizează pe sprijinul publicului.
„Contăm pe aportul suporterilor noştri, pe care-i aşteptăm în număr cât mai mare alături de echipă. Publicul trebuie să fie al şaselea nostru jucător. Împreună, putem învinge”, a conchis Şerban Sere.
Etapa a 11-a, ultima din turul primei faze a sezonului regulat, se desfăşoară după următorul program:
BC SCM Timişoara – U BT Cluj-Napoca 70-81;
Joi: CSM CSU Oradea – CSM Steaua EximBank (ora 18:00, Digi Sport 2) şi Timba Timişoara – BCMU FC Argeş Piteşti. Partida BC CSU Sibiu – Dinamo Bucureşti, scor 111-65, s-a disputat în devans. Meciul SCM U Craiova – Phoenix Galaţi a fost reprogramat pentru data de 10 ianuarie 2018.
Sâmbătă, 30 decembrie, va avea loc, în devans pentru etapa a 13-a, partida U BT Cluj-Napoca – Timba Timişoara.
Taguri: baschet masculin, CSM CSU Oradea, steaua bucuresti

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM